FC U Craiova 1948 este surpriza neplăcută a acestei ediții de Superliga. Formația lui Adrian Mititelu Sr a retrogradat în Liga 2 după un început de an 2024 și un play-out de campionat care au fost sub așteptări. După pauza de iarnă, echipa din Bănie a mai bifat doar două victorii din 19 meciuri posibile.
Marcel Pușcaș, directorul tehnic al formației lui Adrian Mititelu, a fost invitatul special al emisiunii FANATIK SUPERLIGA, emisiune care este live în fiecare zi de luni, marți și vineri, de la ora 10:30, pe site-ul FANATIK.RO.
Fostul fotbalist a vorbit despre motivele principale care au dus la retrogradarea, surprinzătoare, a celor de la FC U Craiova, echipă care se bătea la locurile de play-off înainte de pauza de iarnă.
„Și mie mi se pare trist că am picat. Nu meritam în niciun punct de vedere. Din păcate, s-au făcut câteva greșeli care sper să nu se mai repete. Problema cea mai mare a fost numărul mare de străini. Eu n-am pomenit învățarea limbii române la jucătorii străini. Mi se pare o lipsă de respect față de club, de suporteri, de conducere.
Au fost jucători, la noi în club, care nu știau nici să salute. Le-am atras atenția de câteva ori și nu au vrut să învețe. Orice idiot învață măcar 100 de cuvinte pe an. În condițiile care tu ai salariu de 10.000 de euro să nu poți da un bună ziua? Înseamnă că ești mercenar. Și noi suntem de vină.
Mi se pare absurd să vorbești engleză în vestiar. Ancelotti vorbește italiană în vestiarul celor de la Real Madrid? N-am fost cea mai slabă echipă, dar am avut cel mai slab ansamblu”, a declarat managerul tehnic al celor de la FC U Craiova la FANATIK SUPERLIGA.
În cadrul emisiunii care are premierea pe canalul de YouTube Fanatik și pe pagina de Facebook Horia Ivanovici în fiecare luni, marți și vineri, de la ora 17:30, Marcel Pușcaș a dezvăluit și cine sunt fotbaliștii care l-au dezamăgit cel mai mult în acest sezon.
„Al doilea motiv este că primeam prea multe goluri. Să ai 1.8 medie de goluri primite pe meci e foarte mult. Ce să facă atacul? Să dea 3-4 goluri pe meci? Este o valoare slabă la câțiva fundași. Am surprize de jucători cu 70 de meciuri în Grecia care încurcau până și echipa a doua.
Dacă te uiți la cv, dă foarte bine. Este vorba de Diamantis. După care a mai venit și Mascarenhas, care a jucat doar 3 meciuri în liga a treia din Brazilia. În liga a treia din Brazilia sunt jucători amatori. În loc să considere locul ăsta o rampă de lansare, el se automulțumește.
Nu făcea nici faza de apărare, nici faza de atac. Era fundaș stânga și nu știu dacă a dat o centrare de gol. Fundașii m-au dezamăgit cel mai mult. Bahassa nu m-a dezamăgit. Este un jucător bun, a avut meciuri în care a jucat bine. În general, atacanții și-au făcut treaba”, a dezvăluit Marcel Pușcaș la FANATIK SUPERLIGA.